באש קודש שמחו היום על הודעת המשטרה, זאת בין היתר על רקע אירוע ירי בשבת האחרונה שבמהלכו נפצע תושב קוסרה באורח קשה, ככל הנראה מצד תושבי המאחז. "הודעת המשטרה הבוקר על פענוח הצתת ששת כלי הרכב בכפר קוסרה, שמדובר בזיוף תקרית תג מחיר, מוכיחה את שטענו כל העת על כך שזוהי פרובוקציה פלסטינית כלפי היישוב", אמר דובר המאחז, אהרון קצוף. לדבריו, "בחודשים האחרונים אנו מותקפים כמעט מדי שבוע על ידי עשרות ומאות ערבים המגיעים לשטחי היישוב, לכרמים ולמטעים שלנו, מתפרעים, מיידים לעברנו אבנים, מבעירים צמיגים ופוגעים בחקלאות שלנו בנזקים כספיים עצומים".



מארגון יש דין נמסר בתגובה כי "הודעת המשטרה ולפיה תושבי קוסרה 'פיברקו' אירוע תג מחיר היא לא פחות מהסתה נגד תושבי הכפר, שסובלים מדי יום מהתקפות פיזיות מצד ישראלים". עוד נמסר מהארגון כי "המשטרה לא עצרה איש ואף לא זימנה את החשודים ב'פיברוק' החקירה. רק בשבת האחרונה נפצעו שני תושבי הכפר מירי חי של אזרח ישראלי בנוכחות כוחות צבא. למרות האופי הקשה של התקיפה והעובדה שאחד מהם מאושפז בבית החולים הדסה עין כרם במצב קשה, עדיין לא נעצרו חשודים בירי. קשה להימלט מהתחושה שההודעה היא ניסיון של המשטרה, שנכשלה בתפקידה להגן על תושבי קוסרה, לייצר לעצמה אליבי".